Фларыстыка становіцца для яго сям’і жыццём. Мікітава сястра, хоць і першакласніца, ужо спрабуе сябе ў фларыстыцы, прымае ўдзел у паказах. Мама — Марына Мікалаеўна Сарокіна — працуе кіраўніком аб’яднання па інтарэсах “Экадызайн” у Светлагорскім эколага-біялагічным цэнтры дзяцей і моладзі. Пакуль Мікіта паказваў усё сваё фларыстычнае майстэрства, Марына Мікалаеўна не адыходзіла ад работ прафесійных фларыстаў, запамінаючы кожную дробязь. “Мяне здзівілі работы дарослых сваім узроўнем. Нам, канечне, пакуль яшчэ шмат трэба працаваць, — прызнаецца педагог. — Асабліва ўразіла спалучэнне жывых кветак з валянымі з лямцу. Увогуле, у многіх кампазіцыях лямец — аснова: будзе над чым нам падумаць і папрацаваць дома. Што ж да колеравай гамы, то тут таксама ёсць перавагі: актуальныя прыглушаныя колеры і самы папулярны — пастэльны ружовы”.